O molibdén ye un metal de transición. O metal puro ye de color blanca-archent y muit duro; amás, tien un d'os puntos de fusión mas altos d'entre totz os elementos puros. En chicotas cantidatz, s'emplega en distintas aleyacions d'acero ta endurecer-lo u fer-lo mas resistent a la corrosión. D'atra man, o molibdén ye l'unico metal d'a segunda serie de transición a o que se le ha reconoixito a suya esencialidat dende o punto d'anvista biolochico; se troba en bellas enzimas con distintas funcions, concretament en oxotransferasas (función de transferencia d'electrons), como por eixemplo a xantina oxidasa, y en nitrochenasas (función de fixación de nitrocheno molecular).